b'\n_START_ARTICLE_\nPrimo\xc5\xbe Gra\xc5\xa1i\xc4\x8d\n_START_SECTION_\nBiografija\n_START_PARAGRAPH_\nGra\xc5\xa1i\xc4\x8d se je rodil 30. junija 1968 v Kranju. Srednjo \xc5\xa1olo je obiskoval v doma\xc4\x8dem Kranju, nato pa je \xc5\xa1olanje nadaljeval na celov\xc5\xa1kem konservatoriju, kjer je \xc5\xa1tudiral kitaro pri profesorju Guidu Jeszenskemu. Med \xc5\xa1tudijem je postal \xc4\x8dlan kranjskega Dixieland banda. Po kon\xc4\x8danem \xc5\xa1tudiju se je leta 1989 pridru\xc5\xbeil zasedbi Greentown Jazz Band, katerega \xc4\x8dlan je ostal do leta 1998._NEWLINE_Kot predstavnik Slovenije je oktobra 1994 nastopil kot \xc4\x8dlan EBU Big Banda v Amsterdamu pod vodstvom Jerryja van Roojena in Henka Meutgeerta. V svoji karieri je sodeloval s \xc5\xa1tevilnimi znanimi glasbeniki kot so N.H.O. Pedersen, Martin Drew, Alvin Queen, Gianni Basso, Toots Thielemans, Jimmy Woode, Clark Terry, Du\xc5\xa1ko Gojkovi\xc4\x87, Steve Gut, Bo\xc5\xa1ko Petrovi\xc4\x8d, Csaba Deseo, Jesse Davis, Bobby Durham, Massimo Farao, Curtis Fuller, Dado Moroni, Manfred Josel, Evald Oberleitner, Red Halloway, Steve Swallow, Dennis McCrell, Ed Thigpen, Ray Brown, Helen Merrill, Gary Burton, Bruce Adams, Peter Mihelich, Mark Elf, Lasse Lindgren, Petar Ugrin, Mornington Locket, David Gazarov, Richard Buckley, Lew Solloff, Alan Skidmore, Nigel Hitchcock, George Makinto, Fritz Pauer, Georgie Fame, Lenny White, Buster Williams, Ratko Divjak, George Colligen..._NEWLINE_Leta 1995 je bil nominiran za Zlatega petelina za najbolj\xc5\xa1o priredbo tuje skladbe. Sodeloval je tudi z orkestrom Jo\xc5\xbeeta Priv\xc5\xa1ka, s katerim je nastopal v Portoro\xc5\xbeu in Cankarjevem domu v Ljubljani. Kot studijski glasbenik je sodeloval na ve\xc4\x8d kot 200 albumih. Julija 1993 se je udele\xc5\xbeil jazz festivala v Perugii v Italiji. Kot \xc4\x8dlan raznih zasedb kot so Greentown Jazz Band in B. P. Club All Stars je gostoval po ZDA, Kanadi, Nem\xc4\x8diji, \xc5\xa0vici, Angliji, Irski, Franciji, Italiji, Nizozemski, \xe2\x80\xa6_NEWLINE_Aprila 1998 je postal polnopravni \xc4\x8dlan Big Banda RTV Slovenija in Revijskega orkestra RTV Slovenija._NEWLINE_Od leta 2000 je Gra\xc5\xa1i\xc4\x8d predstavnik Yamahe. Uporablja kitare Yamaha SA2200, Cpx 15, Cpx1200, RGX 420 in SG1800._NEWLINE_Leta 2004 je s svojim bratom in \xc5\xa1tevilnimi evropskimi glasbeniki organiziral Jazz Kamp Kranj.\n_START_SECTION_\nSodelovanja in koncerti\n_START_PARAGRAPH_\nKot gost se je junija 1995 udele\xc5\xbeil\xc2\xa0\xc2\xbbJazz Cruisa\xc2\xab\xc2\xa0na ladji AZUR pod vodstvom trobenta\xc4\x8da Clarka Terryja, kjer je igral z glasbeniki kot so Ray Brown, Ed Thigpen in Curtis Fuller._NEWLINE_Leta 1995 je v Zagrebu skupaj z N. Pedersonom in M. Drewom pod imenom\xc2\xa0\xc2\xbbPrimo\xc5\xbe Gra\xc5\xa1i\xc4\x8d Trio\xc2\xab\xc2\xa0posnel album, ki je bil nominiran za najbolj\xc5\xa1i jazz album leta 1995 na Hrva\xc5\xa1kem._NEWLINE_Julija 1996 je v triu z basistom Stevom Swallowom in bobnarjem Dennisom McCrellom nastopil na koncertu\xc2\xa0\xc2\xbbEuropean Jazz Night\xc2\xab. Kot predstavnik Slovenije je junija 1997 nastopil z EBU Big Bandom pod vodstvom Jo\xc5\xbeeta Priv\xc5\xa1ka. Nastopil je tudi na jazz festivalu skupaj s Stevom Swallowom in Ratkom Divjakom. Istega leta je prejel dva Zlata petelina za jazz izvajalca in za jazz album No\xc4\x8d ima tiso\xc4\x8d o\xc4\x8di._NEWLINE_Oktobra 1997 je v sodelovanju z znanima kitaristoma Ulfom Wakeniusom in Phillipom Chaterinom posnel zgo\xc5\xa1\xc4\x8denko pri zalo\xc5\xbeni\xc5\xa1ki hi\xc5\xa1i Jazzette. Kot ritem sekcija sta pri albumu sodelovala Pedersen in Drew._NEWLINE_Aprila 1998 je kot \xc4\x8dlan\xc2\xa0\xc2\xbbGra\xc5\xa1i\xc4\x8d-Ugrin Quinteta\xc2\xab\xc2\xa0z gostom Davidom Gazarovom nastopil v Italiji, istega meseca pa je kot gost nastopil na festivalu\xc2\xa0\xc2\xbbZagreb Festival\xc2\xab. Julija je z isto zasedbo nastopil na jazz festivalu v Ljubljani. Oktobra 1998 je kot \xc4\x8dlan\xc2\xa0\xc2\xbbB. P. All Stars Banda\xc2\xab\xc2\xa0nastopil na jazz festivalu v Corku, novembra pa je z istim sestavom nastopil v Sarajevu._NEWLINE_V za\xc4\x8detku oktobra 1999 je kot gost Big Banda Damirja Di\xc4\x8di\xc4\x8da nastopil v Zagrebu, konec oktobra pa je z B. P. All Stars Bandom nastopil v Corku._NEWLINE_Marca 2000 je sodeloval z znanima angle\xc5\xa1kima saksofonistoma Alanom Skidmorom in Nigelom Hitchcockom._NEWLINE_Junija 2000 je v sodelovanju z Big Bandom RTV Slovenija posnel drugi samostojni album Moja \xc5\xbeelja. Decembra istega leta je sodeloval z znanim hollywoodskim filmskim skladateljem Lalom Shifrinom._NEWLINE_Aprila 2001 je sodeloval z Nielsom Pedersonom in Johnnyjem Griffinom v kvintetu. Julija 2001 je igral na jazz festivalu v Kobenhavnu, septembra pa je z zasedbo\xc2\xa0\xc2\xbbManfred Josel Quintet\xc2\xab\xc2\xa0igral v Teheranu._NEWLINE_Oktobra 2003 je v Cankarjevem domu pod vodstvom dirigenta Davida Devillieresa izvedel Gershwinovo Rapsodijo v modrem v priredbi za kitaro in simfoni\xc4\x8dni orkester, ki jo je leta 2005 tudi posnel._NEWLINE_Maja 2009 je igral z Lennyjem Whitom, Busterjem Williamsom in Georgom Colliganom v Lincoln Centru v New Yorku.'